Щхьэм къимытIасэ Iуэхухэр
Котляровхэ Мариерэ Виктор-рэ я къалэмыпэм къыщIэкIа тхылъ гъэщIэгъуэн иджыблагъэ дунейм къытехьащ. «Мистическая Кабардино-Балкария» зыфIаща лэжьыгъэм щызэхуэхьэсащ щхьэм къимытIасэ, фIэщщIыгъуей хъыбархэу ди республикэм ехьэлIахэр.
ПсалъэкIэ къыпхуэмыIуатэ, зы щытыкIэ гъэщIэгъуэн гуэр къызыпкърыкI щIыпIэхэм, нэгъуэщI дунейм ухэзышэ «бжэхэм», бгъуэнщIагъхэмрэ щIыунэхэмрэ къыщыхъу-къыщыщIэхэм, НЛО-хэмрэ алмэстыхэмрэ, блэшхуэхэмрэ цIыху зышхыф бэджхэмрэ, Арриантэ пщым и хьэку телъыджэм, хъейуэ, бауэу, хэхъуэу щыIэ мывэхэм, нэгъуэщIхэми ятеухуа тхыгъэхэр гъэщIэгъуэныщэщи, плъэмыкIыу узыIэпашэ.
Тхылъыр тхакIуэхэм я еплъыкIэ къудейрэ я гупсысэм къигъэщIа защIэукъым зэрызэхэлъыр. Абыхэм тегъэщIапIэ ящI дэфтэри, цIыху щхьэхуэхэм къащыщIа-ялъэгъуахэри. Псори зэхэту къыдэкIыгъуэм итщ хъыбар 50.
«Мистическая Кабардино-Балкария» тхылъыр том куэд хъууэ Котляровхэ Мариерэ Викторрэ къыдагъэкI «Жемчужина Кавказа» серием щыщ зыщ. Фигу къэдгъэкIыжынщи, абы хыхьэу дунейм къытехьащ «Живописная Кабардино-Балкария» (2004, 2011), «Таинственная Кабардино-Балкария» (2011), «Неизвестная Кабардино-Балкария» (2013), «Удивительная Кабардино-Балкария» (2016), «Неповторимая Кабардино-Балкария (2017), нэгъуэщI лэжьыгъэ гъэщIэгъуэнхэри.
БЛИЙ Даянэ.
